CELEX ID: 32025D2024

--- ENGLISH ---

Document:
$en_document

Summary:
$en_summary

--- DANISH ---

Document:
Den Europæiske Unions 
Tidende
DA
L-udgaven
2025/2024
10.10.2025
KOMMISSIONENS AFGØRELSE (EU) 2025/2024
af 9. oktober 2025
om forretningsordenen for det panel, der er omhandlet i artikel 145 i Europa-Parlamentets og Rådets forordning (EU, Euratom) 2024/2509
EUROPA-KOMMISSIONEN HAR —
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget 
(
1
)
,
under henvisning til Kommissionens afgørelse (EU) 2018/1220 af 6. september 2018 om forretningsordenen for det panel, der omhandles i artikel 143 i Europa-Parlamentets og Rådets forordning (EU, Euratom) 2018/1046 
(
2
)
, og
ud fra følgende betragtninger:
(1)
Forordning (EU, Euratom) 2024/2509 har erstattet Europa-Parlamentets og Rådets forordning (EU, Euratom) 2018/1046 om oprettelse af et uafhængigt panel 
(
3
)
, jf. forordningens artikel 145, med henblik på at vurdere visse situationer med udelukkelse af personer og enheder, der er opregnet i artikel 137, stk. 2, i forordning (EU, Euratom) 2024/2509, og vedtage passende henstillinger (»panelet«) med henblik på de procedurer, der skal gennemføres som led i systemet for tidlig opdagelse og udelukkelse (»EDES-procedurerne«).
(2)
Ved afgørelse (EU) 2018/1220 blev panelets forretningsorden fastsat i henhold til artikel 143, stk. 4, i forordning (EU, Euratom) 2018/1046. Forretningsordenen fandt anvendelse fra datoen for nævnte forordnings ikrafttræden, for bl.a. at sikre, at retten til forsvar for personer eller enheder, der er omfattet af EDES-procedurer, herunder deres ret til at blive hørt, iagttages.
(3)
Artikel 145 i forordning (EU, Euratom) 2024/2509 erstattede artikel 143 i forordning (EU, Euratom) 2018/1046 om fastsættelse af reglerne for panelets sammensætning, præcisering af næstformandens rolle og proceduren for udnævnelse af formanden og næstformanden samt forebyggelse og håndtering af interessekonflikter.
(4)
Kommissionen har ved artikel 145, stk. 2 og 4, i forordning (EU, Euratom) 2024/2509 fået tillagt beføjelse til at fastsætte panelets forretningsorden, og Kommissionen stiller et permanent sekretariat til rådighed for panelet.
(5)
For at sikre kontinuiteten i panelets virke og sikre, at panelet fungerer tilfredsstillende, bør der fastlægges en procedure for udnævnelse og afsættelse af formanden og næstformanden, og der bør fastsættes regler for, hvornår næstformanden skal fungere som formand, når formanden er fraværende eller forhindret i at varetage sit hverv.
(6)
For at sikre kontinuiteten i panelets virke og sikre, at panelet fungerer tilfredsstillende, er det nødvendigt at fastsætte præcise regler for panelets sammensætning i enhver situation, især dem, der vedrører udpegelsen af Kommissionens faste repræsentanter, deres stedfortrædere og det yderligere medlem, som repræsenterer den ansvarlige anvisningsberettigede.
(7)
Det er nødvendigt at præcisere, hvilke observatører der bør deltage i panelets møder, for at sikre, at panelet er fuldt ud og tilstrækkeligt informeret og støttet i udførelsen af sine opgaver og i beslutningsprocessen.
(8)
Af hensyn til en velfungerende administration bør det præciseres, hvilke støttefunktioner det faste sekretariat skal varetage for panelet i forbindelse med EDES-procedurerne.
(9)
Den procedure, der anvendes ved henvisning af sager til panelet, bør fastlægges nærmere, især bør det præciseres, hvilke oplysninger henvisningen skal indeholde.
(10)
Artikel 138, stk. 8, i forordning (EU, Euratom) 2024/2509 giver mulighed for en fremskyndet procedure, og betingelserne for anvendelse af denne procedure bør præciseres i panelets forretningsorden.
(11)
Erfaringen har vist, at panelet for at reducere varigheden af EDES-procedurerne i ekstraordinære sager om offentlige udbud, hvor der gælder strenge frister, og hvor procedurerne kun kan suspenderes i en begrænset periode, kan afgive en forkortet henstilling, der kun indeholder en kortfattet begrundelse, uden at det er nødvendigt at behandle alle de spørgsmål, der rejses under den kontradiktoriske procedure 
(
4
)
. Forkortede henstillinger kan kun afgives, hvis panelet har til hensigt at anbefale den ansvarlige anvisningsberettigede ikke at vedtage nogen form for udelukkelse eller økonomisk sanktion eller at anbefale ophævelse af en eksisterende udelukkelse eller økonomisk sanktion.
(12)
Det bør præciseres, hvilke praktiske regler der gælder for et tæt samarbejde mellem panelet og Det Europæiske Kontor for Bekæmpelse af Svig (OLAF) og mellem panelet og Den Europæiske Anklagemyndighed (EPPO) set i lyset af de administrative regler for samarbejde og rettidig udveksling af oplysninger mellem Kommissionen og disse organer.
(13)
Afgørelse (EU) 2018/1220 er blevet revideret og omnummereret ved flere lejligheder. Afgørelse bør derfor ophæves og erstattes af en ny kommissionsafgørelse.
(14)
I den forbindelse bør det yderligere præciseres, hvilke regler der gælder for vedtagelse af panelets henstillinger og udtalelser.
(15)
Panelets og dets faste sekretariats behandling af personoplysninger er omfattet af bestemmelserne i Europa-Parlamentets og Rådets forordning (EU) 2018/1725 
(
5
)
.
(16)
Europa-Parlamentets og Rådets forordning (EF) nr. 1049/2001 
(
6
)
 bør gælde for henstillinger, der vedtages af panelet —
VEDTAGET DENNE AFGØRELSE:
KAPITEL 1
ALMINDELIGE BESTEMMELSER
Artikel 1
I denne afgørelse fastlægges forretningsordenen for det panel, der er omhandlet i artikel 145 i forordning (EU, Euratom) 2024/2509, og den erstatter afgørelse (EU) 2018/1220.
Artikel 2
Udnævnelse, fratræden og afsættelse af formanden og næstformanden
1.   Panelets formand og næstformand udnævnes ved en kommissionsafgørelse for en periode på fem år, som ikke kan forlænges, jf. artikel 145, stk. 3, i forordning (EU, Euratom) 2024/2509, efter en indkaldelse af interessetilkendegivelser. Deres embedsperiode løber fra det tidspunkt, som er fastsat i deres respektive udnævnelsesafgørelser. Afgørelserne offentliggøres i C-udgaven af Den Europæiske Unions Tidende.
2.   Formanden og næstformanden forbliver i deres respektive stillinger i op til seks måneder efter udløbet af deres embedsperiode, hvis det er nødvendigt for panelets funktion, indtil deres efterfølgere har påbegyndt deres hverv.
3.   Formanden og næstformanden fungerer Kommissionens særlige rådgivere som omhandlet i artikel 5 i ansættelsesvilkårene for de øvrige ansatte i Den Europæiske Union. I deres ansættelseskontrakter som særlig rådgiver skal deres uafhængighed sikres fuldt ud, og kontrakterne må ikke påvirke varigheden af deres embede.
4.   Kommissionen kan afskedige formanden og næstformanden, hvis de ikke længere opfylder kravene for at kunne varetage deres opgaver.
5.   De betingelser for valg af formanden, der er fastsat i artikel 145, stk. 3, i forordning (EU, Euratom) 2024/2509, gælder også for udvælgelsen af næstformanden.
Artikel 3
Formandens stedfortræder
Hvis formanden er forhindret i at udføre sit hverv, eller hvis formandens stilling bliver ledig, fungerer næstformanden som formand i henhold til artikel 145 i forordning (EU, Euratom) 2024/2509, så længe formanden er forhindret i at udføre sit hverv, eller indtil der udpeges en ny formand.
Artikel 4
Formandens ansvarsområder
1.   Formanden repræsenterer panelet.
2.   Formanden leder panelets møder og tilrettelægger dets arbejde.
3.   Herved bistås formanden af det i artikel 7 nævnte faste sekretariat.
4.   Formanden kan delegere beføjelsen til at underskrive specifikke dokumenter vedrørende en bestemt sag eller administrative spørgsmål på vegne af formanden til hver af Kommissionens faste repræsentanter.
5.   Efter høring af Kommissionens faste repræsentanter fastlægger formanden panelets mødekalender.
6.   Formanden udfører de øvrige opgaver, som vedkommende tillægges ved denne afgørelse.
Artikel 5
Udnævnelse af panelets øvrige medlemmer og deres stedfortrædere
1.   Den ledende konsulent med ansvar for retlige anliggender, finansielle regler, kontrol og rapportering i Generaldirektoratet for Budget er en af Kommissionens to faste repræsentanter. jf. artikel 145, stk. 2, litra c), i forordning (EU, Euratom) 2024/2509.
Hvis stillingen som ledende konsulent med ansvar for retlige anliggender, finansielle regler, kontrol og rapportering i Generaldirektoratet for Budget er ledig, bliver den direktør, der er ansvarlig for faste sekretariat, en af Kommissionens to faste repræsentanter. jf. artikel 145, stk. 2, litra c), i forordning (EU, Euratom) 2024/2509.
Generaldirektøren for budget udpeger en stedfortræder for Kommissionens faste repræsentant blandt tjenestemænd, der som minimum har en stilling som kontorchef eller tilsvarende. Denne person kan deltage i alle panelets drøftelser, men deltager kun i afstemninger, hvis Kommissionens faste repræsentant ikke er i stand hertil.
2.   Generaldirektøren for budget udpeger personligt det andet af Kommissionens faste medlemmer blandt de tjenestemænd i Kommissionen, der som minimum er indplaceret i lønklasse AD 14.
Generaldirektøren for budget udpeger ligeledes en stedfortræder for Kommissionens faste repræsentant blandt tjenestemænd, der som minimum har en stilling som kontorchef eller tilsvarende. Denne person kan deltage i alle panelets drøftelser, men deltager kun i afstemninger, hvis Kommissionens faste repræsentant ikke er i stand hertil.
3.   Det medlem, der repræsenterer den anmodende anvisningsberettigede og vedkommendes stedfortræder, er tjenestemænd eller midlertidigt ansatte udpeget i overensstemmelse med forretningsordenen og de interne administrative regler for den berørte institution, det berørte agentur eller det berørte organ, jf. artikel 73, stk. 3, i forordning (EU, Euratom) 2024/2509, der fungerer mindst som kontorchef eller delegationschef.
Artikel 6
Observatører
1.   Observatører kan deltage i panelets drøftelser uden stemmeret.
2.   Det udpegede medlem fra Kommissionens Juridiske Tjeneste har automatisk observatørstatus i forbindelse med behandlingen af alle sager, der forelægges panelet, og fremsætter bemærkninger på eget initiativ eller på anmodning af formanden. Med henblik herpå deltager det udpegede medlem i alle panelets drøftelser. Panelet underretter Juridisk Tjeneste om alle skriftlige procedurer i god tid inden deres vedtagelse.
3.   I sager, hvor anmodningen fra den henvisende anvisningsberettigede helt eller delvis er baseret på oplysninger fremsendt af OLAF, deltager en eller flere repræsentanter for OLAF, herunder så vidt muligt de efterforskere, der er ansvarlige for sagen, i panelets møder som observatører og deltager i de mundtlige og skriftlige forhandlinger, der opstår i forbindelse med behandlingen af sagen. OLAF fremsætter bemærkninger efter anmodning fra formanden.
4.   I sager, hvor anmodningen fra den henvisende anvisningsberettigede helt eller delvis er baseret på oplysninger fremsendt af EPPO, deltager en eller flere repræsentanter for EPPO, herunder så vidt muligt de personer, der er ansvarlige for sagen, i panelets møder som observatører og deltager i de mundtlige og skriftlige forhandlinger, der opstår i forbindelse med behandlingen af sagen i overensstemmelse med forskrifterne i artikel 103 i Rådets forordning (EU) 2017/1939 
(
7
)
.
5.   Hvis det er berettiget i en konkret sag, kan formanden opfordre OLAF til at give oplysninger eller rådgivning. Formanden kan også opfordre EPPO til at give oplysninger eller rådgivning i overensstemmelse med bestemmelserne i artikel 103 i forordning (EU) 2017/1939.
6.   Anvisningsberettigede (bortset fra den henvisende anvisningsberettigede), som er berørt af en sag, der henvises til panelet, kan anmode formanden om at give dem observatørstatus. Sådanne anvisningsberettigede kan deltage i panelets drøftelser, og de fremsætter mundtlige og skriftlige bemærkninger efter anmodning fra formanden. Panelet underretter de anvisningsberettigede om relevante skriftlige procedurer.
7.   Efter høring af Kommissionens faste repræsentanter kan formanden indbyde andre observatører til at deltage i panelets forhandlinger og opfordre dem til at fremsætte mundtlige eller skriftlige bemærkninger.
Artikel 7
Det faste sekretariat
1.   Panelets faste sekretariat oprettes af og knyttes administrativt til Generaldirektoratet for Budget.
2.   Under formandens ledelse varetager det faste sekretariat følgende opgaver:
a)
det kontrollerer den henvisende anvisningsberettigedes status og dennes udpegede repræsentants og eventuelle observatørers status
b)
det kontrollerer, at anmodningerne om henstillinger er fuldstændige og indeholder alle nødvendige dokumenter og oplysninger
c)
det identificerer eventuelle andre anvisningsberettigede, som er berørt af sagen, og som eventuelt kan foreslås som observatører
d)
det tilrettelægger de nødvendige skridt og kontakter med den henvisende anvisningsberettigede, Kommissionens Juridiske Tjeneste og andre observatører, der er eller kunne blive involveret i den pågældende sag, med det formål at indhente supplerende oplysninger
e)
det udarbejder de udkast, der skal forelægges panelet, og fremsender dem til formanden, de øvrige medlemmer og de observatører, der deltager i sagens behandling
f)
det forelægger formanden et udkast til panelets mødekalender
g)
det udarbejder et udkast til dagsorden for panelets møder og sender det til panelets medlemmer og deltagerne i panelets møder
h)
det verificerer tilstedeværelsen af de personer og dokumenter, der er nødvendige for at sikre den formelle rigtighed af panelets drøftelser
i)
det deltager i panelets drøftelser og står for opfølgningen heraf
j)
det udarbejde et kortfattet referat af hvert møde og stiller det til rådighed for medlemmerne
k)
det fremsender dokumenter og meddelelser på panelets vegne til personer eller enheder, der er omfattet af proceduren, herunder beskrivelsen af de faktiske omstændigheder og konklusioner og den foreløbige juridiske vurdering af adfærden
l)
det fremsender den henstilling, som panelet har vedtaget, til den henvisende anvisningsberettigede
m)
det følger op på al korrespondance rettet til panelet eller vedrørende dets aktiviteter
n)
det fører et register over de henstillinger, som panelet vedtager, og alle de afgørelser, som de ansvarlige anvisningsberettigede træffer, og
o)
det sikrer offentliggørelsen af afgørelser om udelukkelse og økonomiske sanktioner som omhandlet i artikel 142 i forordning (EU, Euratom) 2024/2509.
3.   Det permanente sekretariat kan kontaktes på følgende e-mailadresse: 
Panel-secretariat-BUDG@ec.europa.eu
.
Artikel 8
Forebyggelse og håndtering af interessekonflikter
1.   Når formanden, næstformanden, ethvert andet medlem eller vedkommendes stedfortræder, tjenestemændene og de øvrige ansatte i panelets faste sekretariat og enhver anden person, der deltager i panelets møder eller har kendskab til dokumenter vedrørende en bestemt sag, befinder sig i en situation, der kunne give anledning til en interessekonflikt som omhandlet i artikel 61 i forordning (EU, Euratom) 2024/2509 underretter de omgående de øvrige medlemmer og det faste sekretariat. Det samme gælder, når de befinder sig i en situation, der objektivt set kunne opfattes som en interessekonflikt.
2.   Personer, der befinder sig i en situation, der kan give anledning til en risiko for interessekonflikter, eller som objektivt set kan opfattes som en interessekonflikt som omhandlet i stk. 1, deltager ikke i panelets drøftelser eller i udfærdigelsen af den kontradiktoriske skrivelse eller vedtagelse af henstillingen. Sagsakten vedlægges et notat om, hvordan risikoen for interessekonflikter er blevet behandlet.
Artikel 9
Samarbejde mellem panelet og OLAF
1.   OLAF arbejder tæt sammen med panelet i overensstemmelse med bestemmelserne i Europa-Parlamentets og Rådets forordning (EU, Euratom) nr. 883/2013 
(
8
)
, under behørig hensyntagen til processuelle og grundlæggende rettigheder og til beskyttelse af whistleblowere.
2.   Hvis anmodningen fra den henvisende anvisningsberettigede er baseret på oplysninger fra OLAF, konsulterer panelet af hensyn til fortroligheden af de undersøgelser, som gennemføres eller koordineres af OLAF, herunder beskyttelsen af whistleblowere, og de nationale undersøgelser eller retssager, OLAF, inden den person eller enhed, der er genstand for en anmodning om en henstilling, underrettes.
3.   Videregivelse til personer eller enheder eller deres ansatte af oplysninger, der stammer fra undersøgelser gennemført eller koordineret af OLAF, kræver OLAF's godkendelse.
Artikel 10
Samarbejde med Den Europæiske Anklagemyndighed
De nærmere regler for samarbejdet mellem panelet og EPPO fastsættes i overensstemmelse med artikel 103 i forordning (EU) 2017/1939.
Artikel 11
Indgivelse af anmodninger om henstillinger til panelet
1.   Enhver delegeret anvisningsberettiget i Kommissionen, i en af de øvrige institutioner, i et af Kommissionen oprettet europæisk kontor, i et forvaltningsorgan eller i et andet europæisk kontor eller organ kan indgive en anmodning om en henstilling til panelet.
2.   Anmodninger om henstillinger sendes så vidt muligt via ARES til det faste sekretariat eller pr. e-mail i fortrolig form. Anmodninger om henstillinger skal sikre et passende fortrolighedsniveau og sikkerhedsmærkning på alle dokumenter. Når dokumenter hidrører fra eller vedrører en OLAF-undersøgelse, anvender den anvisningsberettigede de relevante OLAF-undersøgelsesmærkninger.
Når en anmodning om en henstilling fremsættes af en anvisningsberettiget, som ikke henhører under Kommissionen, træffer det permanente sekretariat og den anvisningsberettigede de nødvendige foranstaltninger for at sikre fortroligheden af de udvekslede oplysninger i den pågældende sag.
3.   Anmodninger om en henstilling skal indeholde alle de oplysninger, der er opregnet i artikel 144, stk. 3, i forordning (EU, Euratom) 2024/2509. De skal også indeholde alle andre relevante oplysninger, der er omhandlet i nævnte forordnings artikel 138, stk. 3, herunder, hvor det er relevant, OLAF's rapporter og de oplysninger, som EPPO har fremsendt. Et behørigt udfyldt oplysningsskema skal vedlægges anmodningen.
4.   Hvis en anmodning om henstilling indeholder rapporter eller andre oplysninger, der er fremsendt af OLAF eller EPPO, skal den anvisningsberettigede høre OLAF eller EPPO, alt efter hvad der er relevant, for at finde alle oplysninger, der ikke må videregives til personer eller enheder, der er genstand for en anmodning om en henstilling, og på passende vis redigere sådanne rapporter eller oplysninger, inden de fremsendes til panelet.
Artikel 12
Procedure
Sager, der forelægges panelet, kan afgøres enten på et møde i panelet eller ved skriftlig procedure.
Artikel 13
Panelets møder
Formanden kan indkalde panelet til et møde med henblik på:
a)
at fastlægge den foreløbige juridiske vurdering af en adfærd efter artikel 138, stk. 3, i forordning (EU, Euratom) 2024/2509 med henblik på at underrette de personer eller enheder, der er genstand for en anmodning om en henstilling, herom
b)
at vedtage en henstilling som fastsat i artikel 145, stk. 6, i forordning (EU, Euratom) 2024/2509 eller
c)
at behandle spørgsmål vedrørende panelets funktionsmåde.
Artikel 14
Skriftlig procedure
På formandens initiativ eller efter anmodning fra et andet medlem af panelet kan den foreløbige juridiske vurdering foretages, og henstillingen vedtages efter en skriftlig procedure. Panelets medlemmer kan gøre indsigelse mod den skriftlige procedure. Observatørerne inddrages i denne procedure.
Artikel 15
Hasteprocedure
I tilfælde, hvor sagens art eller omstændigheder tilsiger det, kan panelet beslutte at fremskynde proceduren efter anmodning fra den anvisningsberettigede eller på eget initiativ. I så fald skal panelet tilstræbe:
a)
at behandle sagen med høj prioritet og fremsende den i artikel 16 omhandlede kontradiktoriske skrivelse til den person eller enhed, der er genstand for sagen, senest 30 arbejdsdage efter modtagelsen af anmodningen om en henstilling og
b)
vedtage henstillingen senest 20 arbejdsdage efter udløbet af fristen for at fremsætte bemærkninger til den i artikel 16 omhandlede kontradiktoriske skrivelse.
Artikel 16
Retten til at blive hørt
1.   Personer eller enheder, der er genstand for en anmodning om en henstilling, har ret til at fremsætte bemærkninger, medmindre der foreligger særlige omstændigheder, hvor der er vægtige legitime grunde til at sikre fortrolighed i forbindelse med en undersøgelse eller en national retslig procedure, indtil sådanne legitime grunde til at bevare fortroligheden ikke længere gør sig gældende, jf. artikel 145, stk. 5, andet punktum, i forordning (EU, Euratom) 2024/2509
2.   Panelet tager ved vedtagelsen af sine henstillinger kun hensyn til faktiske omstændigheder og resultater samt en foreløbig juridisk bedømmelse af adfærden, som den person eller enhed, der er genstand for anmodningen om en henstilling, har haft mulighed for at fremsætte bemærkninger til, undtagen i tilfælde, hvor artikel 145, stk. 5, andet punktum, i forordning (EU, Euratom) 2024/2509 finder anvendelse.
3.   Inden der vedtages en henstilling, sender formanden på vegne af panelet i overensstemmelse med artikel 17, stk. 1, den person eller enhed, der er genstand for anmodningen om en henstilling, en skrivelse med angivelse af de faktiske omstændigheder og resultater, som panelet har taget i betragtning, og den foreløbige juridiske vurdering af adfærden (en »kontradiktorisk skrivelse«), jf. dog forskrifterne i artikel 145, stk. 5, i forordning (EU, Euratom) 2024/2509. Denne skrivelse sendes som udgangspunkt pr. e-mail.
4.   Adressaten for en kontradiktorisk skrivelse skal fremsætte eventuelle bemærkninger til dette kontradiktoriske brev, herunder eventuelle bilag eller bilag til disse bemærkninger, skriftligt i form af elektroniske filer, der kan åbnes ved hjælp af almindelige tekstbehandlingsprogrammer. Bemærkningerne sendes til det faste sekretariat på den e-mailadresse, der er angivet i skrivelsen.
5.   Omfanget af bemærkningerne, eksklusive bilag, må ikke overstige antallet af sider i det kontradiktoriske brev, eksklusive bilag, undtagen i behørigt begrundede tilfælde, hvor der er tale om komplekse retlige eller faktiske spørgsmål.
6.   Som hovedregel har adressater for kontradiktoriske skrivelser femten arbejdsdage til at fremsætte bemærkninger til den kontradiktoriske skrivelse. Denne periode begynder at løbe efter forskrifterne i artikel 146 i forordning (EU, Euratom) 2024/2509.
7.   Hvis modtageren af en kontradiktorisk skrivelse fremsætter en begrundet anmodning om, at fristen for at fremsætte bemærkninger til den kontradiktoriske skrivelse forlænges på grund af særlige omstændigheder, kan panelet forlænge fristen med højst halvdelen af den oprindeligt indrømmede frist.
8.   Hvis en person eller enhed, der er genstand for en anmodning om en henstilling, ikke har fremsat bemærkninger til den kontradiktoriske skrivelse inden for den fastsatte frist på trods af meddelelsen af den kontradiktoriske skrivelse i overensstemmelse med artikel 146 i forordning (EU, Euratom) 2024/2509, kan panelet lægge til grund, at den berørte person eller enhed ikke bestrider de faktiske omstændigheder eller den foreløbige juridiske vurdering i den kontradiktoriske skrivelse.
Artikel 17
Vedtagelse og meddelelse af kontradiktoriske skrivelser og henstillinger
1.   Panelets medlemmer bestræber sig på at nå til enighed om indholdet af kontradiktoriske skrivelser og efterfølgende om henstillingen.
2.   I modsat fald skrides der til afstemning, hvor:
a)
formanden har én stemme
b)
Kommissionens to faste repræsentanter har én stemme hvis der ikke er enighed mellem dem, er den ene stemme negativ.
c)
det medlem, der repræsenterer den henvisende anvisningsberettigede, har én stemme.
3.   Panelet meddeler sin henstilling til den henvisende anvisningsberettigede og observatørerne.
Artikel 18
Summariske henstillinger
I særlige offentlige udbudssager, hvor der gælder strenge frister, og proceduren kun kan suspenderes i en begrænset periode, og hvor panelet anbefaler, at der ikke vedtages administrative foranstaltninger, eller anbefaler at ophæve eksisterende administrative foranstaltninger, kan panelet vedtage en summarisk henstilling. Følgende betingelser skal være opfyldt:
a)
Summariske henstillinger kan kun vedtages, hvis panelet påtænker ikke at vedtage nogen afgørelse om udelukkelse eller en afgørelse om at pålægge en person eller enhed økonomiske sanktioner eller anbefale ophævelse af en eksisterende afgørelse om udelukkelse eller af en afgørelse om pålæggelse af økonomiske sanktioner.
b)
Den anvisningsberettigede må ikke vedtage en afgørelse om udelukkelse eller en afgørelse om at pålægge en person eller enhed økonomiske sanktioner på grundlag af en summarisk henstilling. Hvis den anvisningsberettigede påtænker at træffe en strengere afgørelse end det, der er blevet anbefalet af panelet, træffes en sådan afgørelse i overensstemmelse med artikel 145, stk. 6, andet afsnit i forordning (EU, Euratom) 2024/2509.
c)
I summariske henstillinger skal der redegøres for de faktiske omstændigheder og hovedårsagerne til panelets afgørelse, men det er ikke nødvendigt at behandle alle de spørgsmål, der rejses i anmodningen om henstilling eller i bemærkningerne til den kontradiktoriske skrivelse.
Artikel 19
Procedure for vedtagelse af henstillinger
1.   Når det permanente sekretariat har kontrolleret anmodningen om en henstilling og behandlet sagen som omhandlet i artikel 7, sender det den til panelets formand og dets medlemmer. Formanden sikrer sig, at sagen er behørigt oplyst om nødvendigt efter at have anmodet om en supplerende kontrol eller yderligere sagsbehandlingsskridt.
2.   Proceduren i forbindelse med en anmodning om en henstilling indledes, når panelet har konkluderet, at dokumentationen i sagen er tilstrækkelig til, at det kan foretage en foreløbig juridisk vurdering af adfærden, og anses for afsluttet, når panelet har meddelt sin henstilling til den henvisende anvisningsberettigede, eller den henvisende anvisningsberettigede har trukket sin anmodning om en henstilling tilbage.
3.   Panelet bestræber sig i princippet på at afgive sine henstillinger til de henvisende anvisningsberettigede inden for en rimelig frist efter indledningen af proceduren under hensyntagen til behovet for at sikre, at retten til at blive hørt overholdes.
Artikel 20
Fortrolighed i forbindelse med arbejdet og drøftelserne
Medlemmerne af panelet og dets sekretariat samt alle, der uanset i hvilken egenskab har deltaget i panelets arbejde eller møder eller i udarbejdelsen af panelets dokumenter, udtalelser eller positionspapirer, skal udvise den højeste grad af fortrolighed i overensstemmelse med deres eventuelle administrative, vedtægtsmæssige eller kontraktuelle ansvar, jf. dog artikel 8, stk. 1, i forordning (EU, Euratom) nr. 883/2013, og artikel 22a i personalevedtægten 
(
9
)
. Det samme gælder for formanden og næstformanden.
Artikel 21
Behandling af ansøgninger om aktindsigt og beskyttelse af personoplysninger
Forordning (EF) nr. 1049/2001 og (EU) 2018/1725 finder anvendelse på panelets sagsbehandling.
KAPITEL II
BESTEMMELSER VEDRØRENDE UDØVELSEN AF DEN RÅDGIVENDE KOMPETENCE I HENHOLD TIL FINANSFORORDNINGENS ARTIKEL 93
Artikel 22
Principper
1.   Artikel 1-4, 8, 20 og 21 i kapitel I i denne forretningsorden finder anvendelse på panelets udøvelse af den rådgivende kompetence, som det er blevet tillagt i medfør af artikel 93 i forordning (EU, Euratom) 2024/2509.
2.   De øvrige artikler i kapitel I i denne forretningsorden finder også anvendelse på panelets udøvelse af den i stk. 1 nævnte kompetence, medmindre andet er fastsat i dette kapitel.
Artikel 23
Supplerende medlemmer af panelet og deres stedfortrædere
1.   Når panelet afgiver en udtalelse som omhandlet i artikel 93, stk. 1, i forordning (EU, Euratom) 2024/2509, er det sammensat af de medlemmer, der er nævnt i forordningens artikel 145, stk. 2, litra a)-c), og følgende tre supplerende medlemmer:
a)
en repræsentant for den ansættelsesmyndighed, der er ansvarlig for disciplinærsager hos den pågældende EU-institution, det pågældende EU-organ eller europæiske kontor, det pågældende organ eller den pågældende person, hvis sagen er blevet henvist i henhold til artikel 93 stk. 1, første afsnit, litra a), eller en repræsentant for den ansvarlige anvisningsberettigede, hvis sagen er blevet henvist i henhold til artikel 93, stk. 1, første afsnit, litra b)
b)
et medlem, der udpeges af personaleudvalget for den berørte EU-institution, det berørte EU-organ eller europæiske kontor, det berørte organ eller den berørte person
c)
et medlem af den juridiske tjeneste i den institution, det af Kommissionen oprettede europæiske kontor, det forvaltningsorgan eller et andet europæisk organ, som den berørte ansatte tilhører.
2.   De personer, der er omhandlet i artikel 5, stk. 1, andet afsnit, og artikel 5, stk. 2, andet afsnit, kan deltage i alle panelets drøftelser og deltager kun i afstemningen, når den faste repræsentant for Kommissionen, for hvem de er stedfortræder, er forhindret i det.
3.   Hvert af de tre yderligere medlemmer, der er omhandlet i stk. 1, får en stedfortræder udpeget af henholdsvis:
a)
den berørte ansættelsesmyndighed eller den ansvarlige anvisningsberettigede
b)
det relevante personaleudvalg eller
c)
den relevante juridiske tjeneste.
Artikel 24
Udpegning af observatører
1.   Kommissionens Juridiske Tjeneste udpeger en observatør, når den berørte ansatte ikke tilhører Kommissionen.
2.   Den kompetente anvisningsberettigede eller eventuelt lederen af EU-delegationen, der fungerer som anvisningsberettiget ved subdelegation, eller deres repræsentanter har observatørstatus.
3.   OLAF udpeger en observatør, når oplysningen om en påstået overtrædelse af en bestemmelse i forordning (EU, Euratom) 2024/2509, af enhver anden bestemmelse vedrørende den finansielle forvaltning eller af kontrollen af operationer følger af en oplysning hidrørende fra OLAF.
4.   Den berørte institutions eller det berørte organs disciplinærkontor udpeger en observatør, når panelet forelægges en sag af ansættelsesmyndigheden. I alle andre tilfælde kan formanden opfordre det til at udpege en observatør.
5.   Efter høring af medlemmerne kan formanden opfordre andre observatører til at deltage i møderne.
Artikel 25
Panelets faste sekretariat
1.   Artikel 7, med undtagelse af stk. 2, litra k) og o), finder anvendelse i relation til dette kapitel.
2.   Det faste sekretariat skal navnlig gøre følgende:
a)
når panelet underrettes direkte om en sag af en ansat, sikre, at den sendes til ansættelsesmyndigheden, og underrette den person, der har indgivet oplysningerne, herom, jf. artikel 26, stk. 2
b)
når panelet forelægges en sag, kontrollere den henvisende myndigheds og dennes repræsentanters status
c)
sammen med formanden vælge de tre supplerende medlemmer af panelet og deres stedfortrædere og kontrollere deres status
d)
kontrollere, at sagsakterne er fuldstændige og indeholder alle de nødvendige dokumenter og oplysninger, herunder især det i artikel 11, stk. 4, omhandlede oplysningsskema, en beskrivelse af de faktiske omstændigheder og den påståede uregelmæssighed og dokumentationen herfor, inklusive undersøgelsesrapporter
e)
kontrollere, at den ansatte er blevet forskriftsmæssigt hørt af ansættelsesmyndigheden eller eventuelt den ansvarlige anvisningsberettigede
f)
udarbejde de udtaleudkast, der skal forelægges panelet, og fremsende dem til formanden, de øvrige medlemmer og de observatører, der inddrages i behandlingen af en sag
g)
fremsende de henstillinger, der er omhandlet i artikel 93, stk. 3, i forordning (EU, Euratom) 2024/2509, til den ansvarlige anvisningsberettigede og den ansvarlige interne revisionstjeneste
h)
når panelet finder, at sagen henhører under OLAF, fremsende den til ansættelsesmyndigheden og underrette OLAF herom.
Artikel 26
Henvisning af sager til panelet
1.   I overensstemmelse med artikel 93, stk. 1, i forordning (EU, Euratom) 2024/2509 indkaldes panelet efter anmodning fra enhver kompetent ansættelsesmyndighed på disciplinærområdet eller af en ansvarlig anvisningsberettiget, herunder en EU-delegationsleder eller dennes stedfortræder, der fungerer som anvisningsberettiget ved subdelegation (herefter benævnt »henvisende myndighed«).
2.   Når panelet informeres direkte af en ansat, fremsender den sagen til den kompetente ansættelsesmyndighed eller eventuelt den myndighed, der har beføjelse til at indgå ansættelseskontrakter, og underretter den pågældende ansatte herom. Hvis den kompetente ansættelsesmyndighed beslutter at forelægge en sag for panelet, underrettes den ansatte herom. Hvis den beslutter ikke at henvise sagen til panelet, underrettes panelet og den ansatte herom.
3.   For at sikre en effektiv beskyttelse af whistleblowere, jf. artikel 22a, stk. 3, i tjenestemandsvedtægten, kan panelet som en undtagelse fra stk. 2 beslutte ikke at underrette den kompetente ansættelsesmyndighed herom og underrette OLAF herom.
Artikel 27
Skriftlig procedure
På initiativ af formanden eller efter anmodning fra et medlem af panelet kan udtalelserne udarbejdes ved skriftlig procedure. Panelets medlemmer kan gøre indsigelse mod den skriftlige procedure. I så fald indkalder formanden til et møde inden for en rimelig frist. Samme regel gælder med hensyn til den henstilling, der er omhandlet i artikel 93, stk. 3, i forordning (EU, Euratom) 2024/2509.
Artikel 28
Vedtagelse af udtalelser og henstillinger
1.   Panelet bestræber sig på at opnå enighed om, hvorvidt der foreligger en finansiel uregelmæssighed, og om den begrundelse, som udtalelserne eller henstillingerne er baseret på.
2.   I mangel af enighed skrides der til afstemning, hvor:
a)
formanden har én stemme
b)
Kommissionens to faste repræsentanter har én stemme
c)
tre yderligere medlemmer som omhandlet i artikel 23, stk. 1, har hver én stemme.
3.   Stk. 1 og 2 finder tilsvarende anvendelse på vedtagelsen af henstillinger. Enigheden eller afstemningen skal navnlig vedrøre en finansiel uregelmæssigheds systemiske karakter.
Artikel 29
Meddelelse af udtalelser
Panelet meddeler straks udtalelserne til den henvisende myndighed, den ansvarlige anvisningsberettigede og observatørerne. Hvis Den Europæiske Anklagemyndighed opfordres til at deltage som observatør, finder forskrifterne i artikel 103 i forordning (EU) 2017/1939 anvendelse.
Artikel 30
Den ansattes ret til at blive hørt
I overensstemmelse med artikel 93, stk. 2, andet afsnit, i forordning (EU, Euratom) 2024/2509 skal ansættelsesmyndigheden eller eventuelt den ansvarlige anvisningsberettigede, før panelet forelægges en sag, give den berørte ansatte mulighed for at fremsætte sine bemærkninger til de forhold, der vedrører vedkommende.
KAPITEL III
AFSLUTTENDE BESTEMMELSER
Artikel 31
Ophævelse
Afgørelse (EU) 2018/1220 ophæves.
Artikel 32
Ikrafttræden og anvendelse
Denne afgørelse træder i kraft på tredjedagen efter offentliggørelsen i 
Den Europæiske Unions Tidende
.
Udfærdiget i Bruxelles, den 9. oktober 2025.
På Kommissionens vegne
Ursula VON DER LEYEN
Formand
(
1
)
  
            
EUT L, 2024/2509, 26.9.2024, ELI: http://data.europa.eu/eli/reg/2024/2509/oj
.
(
2
)
  
            
EUT L 226 af 7.9.2018, s. 7
, ELI: 
http://data.europa.eu/eli/dec/2018/1220/oj
.
(
3
)
  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (
EUT L 193 af 30.7.2018, s. 1
, ELI: 
http://data.europa.eu/eli/reg/2018/1046/oj
).
(
4
)
  T-113/24, 
Lattanzio KIBS m.fl.
 mod 
Kommissionen
, ECLI:EU:T:2025:756, præmis 89.
(
5
)
  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse 1247/2002/EF (
EUT L 295 af 21.11.2018, s. 39
, ELI: 
http://data.europa.eu/eli/reg/2018/1725/oj
).
(
6
)
  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (
EFT L 145 af 31.5.2001, s. 43
, ELI: 
http://data.europa.eu/eli/reg/2001/1049/oj
).
(
7
)
  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (
EUT L 283 af 31.10.2017, s. 1
, ELI: 
http://data.europa.eu/eli/reg/2017/1939/oj
).
(
8
)
  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (
EUT L 248 af 18.9.2013, s. 1
, ELI: 
http://data.europa.eu/eli/reg/2013/883/oj
).
(
9
)
  Forordning nr. 31 (EØF), 11 (Euratom), om vedtægten for tjenestemænd og om ansættelsesvilkårene for de øvrige ansatte i Det Europæiske Økonomiske Fællesskab og Det Europæiske Atomenergifællesskab (
EFT 45 af 14.6.1962, s. 1385/62
, ELI: 
http://data.europa.eu/eli/reg/1962/31(1)/2021-01-01
).
ELI: http://data.europa.eu/eli/dec/2025/2024/oj
ISSN 1977-0634 (electronic edition)

Summary:
Sikring af den forsvarlige økonomiske forvaltning af EU-budgettet
RESUMÉ AF:
Afgørelse (EU) 2025/2024 om forretningsorden for det panel, der er omhandlet i artikel 145 i EU's finansforordning
HVAD ER FORMÅLET MED AFGØRELSEN?
Afgørelse (EU) 2025/2024 fastsætter 
forretningsordenen
 for det interinstitutionelle panel, der er nedsat i artikel 145 i forordning (EU, Euratom) 
2024/2509
 (finansforordningen) (se 
resumé
).
Panelet er det centrale kontaktpunkt for alle 
Den Europæiske Unions
 (EU) 
institutioner
, organer og agenturer, når der skal vurderes, om deltagere, modtagere samt andre personer og enheder, der ansøger om EU-midler, bør udelukkes fra EU-finansiering eller pålægges en finansiel sanktion, og om disse sanktioner skal offentliggøres.
Samtidig med at den sikrer de berørte personers og enheders ret til at blive hørt, baserer den sine henstillinger på de faktiske omstændigheder og resultater fra forskellige kilder, herunder undersøgelser foretaget af 
Det Europæiske Kontor for Bekæmpelse af Svig (OLAF)
 og 
Den Europæiske Anklagemyndighed (EPPO)
 samt afgørelser truffet af nationale myndigheder eller internationale organisationer.
Den er også kompetent (i henhold til artikel 93 i finansforordningen) til at afgive udtalelser og henstillinger om finansielle uregelmæssigheder, der skyldes en EU-ansats handling eller undladelse.
HOVEDPUNKTER
Europa-Kommissionen
 udnævner en uafhængig formand på højt niveau for panelet for en femårig periode, der ikke kan forlænges. Denne person skal enten være tidligere medlem af 
Den Europæiske Unions Domstol
 eller 
Den Europæiske Revisionsret
 eller tidligere generaldirektør for en anden EU-institution end Kommissionen.
Formanden
:
repræsenterer panelet, leder dets møder og tilrettelægger dets arbejde
bistås af et permanent sekretariat
indkalder panelet, når det anmodes om at afgive en henstilling i en sag.
En næstformand, der udnævnes på samme betingelser, fungerer som stedfortræder for formanden og træder i stedet for denne, hvis formanden er forhindret i at varetage sit hverv.
Panelet
 omfatter også:
to faste medlemmer: den ledende konsulent med ansvar for retlige anliggender, finansielle regler, kontrol og rapportering fra 
Generaldirektoratet for Budget
 og en anden person udpeget af generaldirektøren for budget
den anmodede anvisningsberettigede
observatører fra Kommissionens 
Juridiske Tjeneste
, som deltager i alle panelets møder
observatører fra OLAF og/eller EPPO, hvis sagen vedrører oplysninger, som de har afgivet
anvisningsberettigede fra den EU-institution, det EU-organ eller det EU-agentur, der er berørt af sagen
andre observatører, som formanden har inviteret.
Det 
permanente sekretariat er underlagt formandens ledelse
 og:
er bemandet med tjenestemænd eller øvrige ansatte fra Generaldirektoratet for Budget
tilrettelægger panelets arbejde
udarbejder dokumenter til panelet
kontrollerer den indsendte dokumentation og de indsendte oplysninger
identificerer personer, som muligvis er involveret i en sag
fører et register over alle panelets henstillinger.
Ethvert medlem af panelet eller sekretariatet, som mener at have en potentiel interessekonflikt i en sag, deltager ikke i behandlingen af sagen.
Deltagelse af Det Europæiske Kontor for Bekæmpelse af Svig
OLAF samarbejder tæt med panelet for at sikre respekten for processuelle og grundlæggende rettigheder og til beskyttelse af whistleblowere
OLAF høres, inden panelet underretter en berørt person eller enhed, i tilfælde hvor sagen er baseret på oplysninger, som OLAF har fremsendt. Dette gøres for at undgå at kompromittere fortroligheden af retssager eller igangværende undersøgelser.
Den Europæiske Anklagemyndigheds deltagelse
EPPO samarbejder med panelet i overensstemmelse med de samarbejdsordninger, der er fastsat i den aftale, der er omhandlet i artikel 103 i forordning (EU) 
2017/1939
.
EPPO deltager som observatør i panelmøder, hvor anmodningen fra den henvisende myndighed bygger helt eller delvis på oplysninger fra EPPO.
Henvisning af sager til panelet
Enhver anvisningsberettiget i Kommissionen, i en af de øvrige institutioner, i et af Kommissionen oprettet europæisk kontor, i et forvaltningsorgan eller i et andet europæisk kontor eller organ:
kan anmode panelet om en henstilling via det avancerede registreringssystem, hvor det er muligt, og ellers pr. e-mail i fortrolig form
skal underrette panelet, så snart de bliver opmærksomme på oplysninger, der kan føre til, at en person eller enhed udelukkes fra EU-midler
skal give alle de nødvendige oplysninger, som fastsat i artikel 144, stk. 3, i finansforordningen
skal fremlægge alle andre relevante oplysninger, jf. nævnte forordnings artikel 138, stk. 3, herunder, hvor det er relevant, OLAF-rapporter og oplysninger fra EPPO.
Fremskyndet procedure
Den anvisningsberettigede eller panelet for systemet for tidlig opdagelse og udelukkelse kan på eget initiativ kræve, at sagen behandles med prioritet, hvis sagens art eller omstændigheder kræver det.
Panelet fremsender det kontradiktoriske brev inden for 30 arbejdsdage efter modtagelsen af anmodningen om en henstilling.
Panelet vedtager henstillingen inden for 20 arbejdsdage efter udløbet af fristen for fremsættelse af bemærkninger fra den person eller enhed, der er omfattet af proceduren i systemet for tidlig opdagelse og udelukkelse.
Ret til at blive hørt
Personer eller enheder, der er genstand for en anmodning om henstilling:
vil modtage et kontradiktorisk brev med oplysninger om de faktiske omstændigheder og konklusioner, som panelet har taget i betragtning, samt den foreløbige juridiske vurdering af adfærden
kan fremsætte bemærkninger, medmindre der er vægtige legitime grunde til at sikre fortrolighed i forbindelse med en undersøgelse eller en retslig procedure
skal fremsende bemærkninger skriftligt og i form af elektroniske filer inden for 15 arbejdsdage.
Omfanget af bemærkningerne, bortset fra bilagene, må ikke overstige antallet af sider i det kontradiktoriske brev.
Summariske henstillinger
Sådanne henstillinger redegør for de faktiske omstændigheder og hovedårsagerne, men behandler ikke alle de spørgsmål, der rejses i anmodningen om henstilling eller i bemærkningerne til det kontradiktoriske brev.
De kan kun vedtages i ekstraordinære sager om offentlige udbud, hvor der gælder strenge frister, og hvor proceduren kun kan suspenderes i en begrænset periode.
Den anvisningsberettigede vedtager ikke en afgørelse om udelukkelse eller en afgørelse om at pålægge økonomiske sanktioner på grundlag af en summarisk henstilling.
Panelet:
tilstræber at opnå konsensus, når den afgiver sin henstilling i en sag, der involverer en person eller enhed
træffer afgørelse ved flertalsafstemning, hvis der ikke kan opnås konsensus, med én stemme til formanden, én fælles stemme til de to faste medlemmer og én stemme til den pågældende anvisningsberettigede
underretter observatørerne og den institution, det organ eller det agentur, der har henvist sagen, om sin henstilling.
Panelets medlemmer, sekretariatets personale og alle andre personer, der er involveret i proceduren og forberedelsen heraf, skal udvise den højeste grad af fortrolighed.
EU-medarbejdere
Panelet:
kan afgive udtalelse om, hvorvidt en EU-ansat har begået en finansiel uregelmæssighed
omfatter i sådanne tilfælde tre yderligere medlemmer (én fra den pågældende institutions disciplinære organ, én fra dens personaleudvalg og én fra dens juridiske tjeneste).
Den kontradiktoriske procedure afholdes af den henvisende myndighed, inden sagen behandles af panelet.
Ophævelse
Denne 
afgørelse
 ophæver og erstatter afgørelse (EU) 
2018/1220
.
HVORNÅR GÆLDER AFGØRELSEN FRA?
Den har fundet anvendelse siden den 
13. oktober 2025
.
BAGGRUND
Afgørelse (EU) 2025/2024 følger efter vedtagelsen af finansforordningen, som 
omarbejder
 og erstatter den tidligere finansforordning (forordning (EU, Euratom) 
2018/1046
).
For yderligere oplysninger henvises til:
EU's finansforordning
 (Europa-Kommissionen).
HOVEDDOKUMENT
Kommissionens Afgørelse (EU) 
2025/2024
 af 
9. oktober 2025
 om forretningsordenen for det panel, der er omhandlet i artikel 145 i Europa-Parlamentets og Rådets forordning (EU, Euratom) 2024/2509 (EUT L, 2025/2024, 
10.10.2025
).
TILHØRENDE DOKUMENTER
Europa-Parlamentets og Rådets forordning (EU, Euratom) 
2024/2509
 om de finansielle regler vedrørende Unionens almindelige budget (‘EU's finansforordning’).
Rådets forordning (EU) 
2017/1939
 om oprettelse af Den Europæiske Anklagemyndighed (»EPPO«).
Efterfølgende ændringer til forordning (EU) 2017/1939 er blevet indarbejdet i grundteksten. Denne 
konsoliderede udgave
 har ingen retsvirkning.
Europa-Parlamentets og Rådets forordning (EU, Euratom) 
nr. 
883/2013
 om undersøgelser, der foretages af Det Europæiske Kontor for Bekæmpelse af Svig (‘OLAF’).
Se den 
konsoliderede udgave
.
sidste ajourføring 
19.11.2025